I 1970-årene endte Irland stort sett midt på resultatlisten, men i 1977 innledet Irland en femårsperiode med bare topp fem-plasseringer. Landets andre seier kom i 1980 da Johnny Logan vant med «What’s Another Year?». Han var tilbake som låtskriver i 1984 og sikret landet en andreplass med «Terminal 3», og deretter en ny seier som artist i 1987 med «Hold Me Now». Denne vinnerlåten ble kåret til den tredje beste Eurovision-låten gjennom tidene under jubileumsprogrammet i 2005. I 1992 vant Logan sin tredje seier, denne gang som låtskriver for låten «Why Me?», fremført av Linda Martin.